ક્યારેક શાંતિથી વિચારીએ ને દૂર અતીતની કોઈ ઘટનાનું પૃથક્કરણ સમતાપૂર્વક કરીએ તો પ્રતીત થશે કે જે તે સમયે આપણે જે તે ઘટના માટે જે પ્રતિક્રિયા આપી હતી તે આત્યંતિક હતી. તેને લઈને કોઈક સ્વજન કે અન્યને જે કહ્યું કે તેના પ્રત્યે જે લાગણી વ્યક્ત કરી તે વધુ પડતી હતી. ચાહે રોષ હોય કે રીઝ, તેના અતિરેકને પરિણામે આપણો અસંતુલિત પ્રતિભાવ એ સંબંધોને ડામાડોળ કરી ગયો. અલબત્ત અહીં સંબંધોનું ભાવી સંતુલન સામેવાળાની પ્રતિક્રિયા પર જ આધારિત હશે. કોઈ ભાવી ક્ષણે ભૂતકાળની આ ઘટનાનું આપણા માટે ખાસ મહત્વ ન હોય, કદાચ વિગતવાર યાદ પણ ન આવે કે એ બધું શા કારણે બન્યું. યાદ આવે તો તેની તર્કસંગતતા કે ન્યાયસંગતતા સમજાવવી મુશ્કેલ બને.